ROZHODNUTIE KOMISIE
z 28. apríla 2008,
ktorým sa mení a dopĺňa rozhodnutie 2000/57/ES, pokiaľ ide o udalosti, ktoré sa majú hlásiť v rámci systému včasného varovania a včasnej reakcie na prevenciu a kontrolu prenosných ochorení
[oznámené pod číslom K(2008) 1574]
(Text s významom pre EHP)
(2008/351/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho články 1 a 7,
keďže:
(1)
V prílohe I k rozhodnutiu 2000/57/ES z 22. decembra 1999 o systéme včasného varovania a včasnej reakcie na prevenciu a kontrolu prenosných ochorení podľa rozhodnutia Európskeho parlamentu a Rady č. 2119/98/ES (2) sa ustanovujú udalosti, ktoré majú v rámci tohto systému hlásiť príslušné orgány verejného zdravotníctva každého členského štátu.
(2)
Systém včasného varovania a včasnej reakcie v rámci siete Spoločenstva by mal byť vyhradený pre udalosti definované v prílohe I k rozhodnutiu 2000/96/ES (3), alebo pre akékoľvek iné prenosné ochorenia podľa článku 7 uvedeného rozhodnutia, ktoré samé o sebe alebo v spojení s inými podobnými udalosťami ohrozujú zdravie verejnosti, alebo majú potenciál takéto ohrozenie predstavovať.
(3)
Vo svojich záveroch z 30. novembra a 1. decembra 2006 vyjadrila Rada Európskej Únie presvedčenie, že potenciálne núdzové prípady ohrozujúce verejné zdravie medzinárodného významu by mali byť na základe rozhodnutia č. 2119/98/ES oznámené Svetovej zdravotníckej organizácii v rovnakom čase ako sieti Spoločenstva, aby nedochádzalo k zbytočnému odkladu.
(4)
V zmysle Medzinárodných zdravotných predpisov (2005), ktoré nadobudli účinnosť 15. júna 2007, musia príslušné orgány členských štátov oznámiť Svetovej zdravotníckej organizácii určité udalosti týkajúce sa verejného zdravia, najmä tie, ktoré môžu predstavovať núdzové prípady ohrozujúce verejné zdravie medzinárodného významu alebo ich s ňou konzultovať, ako aj akékoľvek opatrenia týkajúce sa verejného zdravia prijaté ako reakcia na tieto udalosti.
(5)
Tieto oznámenia a konzultácie týkajúce sa prenosných ochorení podľa prílohy k rozhodnutiu č. 2119/98/ES by sa mali šíriť prostredníctvom systému včasného varovania a včasnej reakcie zriadeného na základe rozhodnutia 2000/57/ES v rovnakom čase ako prebehne informovanie Svetovej zdravotníckej organizácie s cieľom zabezpečiť, aby boli Komisia a ostatné členské štáty bezodkladne informované.
(6)
Príloha I k rozhodnutiu 2000/57/ES by sa preto mala zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom výboru zriadeného podľa článku 7 rozhodnutia č. 2119/98/ES,
PRIJALA TOTO ROZHODNUTIE:
Článok 1
Príloha I k rozhodnutiu 2000/57/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa uplatňuje od 1. mája 2008.
Článok 3
Toto rozhodnutie je určené členským štátom.
V Bruseli 28. apríla 2008